Aktiivimallin sääntöjen mukaan pelkästään työn hakeminen ei riitä osoitukseksi aktiivisuudesta.

Kansanedustajat ovat saaneet kansalaisilta viime aikoina runsaasti sähköposteja, joissa haetaan töitä suoraan edustajalta. Lähettäjät kysyvät muun muassa mahdollisuutta työllistyä kansanedustajan avustajaksi.

Sähköpostiryöppy johtuu työttömyysturvan niin sanotusta aktiivimallista, joka heikentää työttömyysetuutta, jos työtön ei osoita riittävää aktiivisuutta työllistyä. Eduskunta hyväksyi tätä koskevan lain juuri ennen joulua äänin 103–90, ja presidentti vahvisti lain torstaina.